**Kitöltési útmutató**

a magánszemély által a 2015. adóévre tehető nyugdíjbiztosítási szerződéssel

összefüggésben kiállítandó igazolás kitöltéséről

(belföldi biztosítók részére)

A személyi jövedelemadóról szóló 1995. CXVII. törvény (továbbiakban: Szja tv.) 44/C. § rendelkezése szerint a magánszemély Magyarországon vagy más EGT-államban letelepedett biztosítóval megkötött nyugdíjbiztosítási szerződése esetén az adóévben az általa befizetett összeg alapján rendelkező nyilatkozatot tehet. A nyugdíjbiztosítási nyilatkozatban a magánszemély által meghatározott összeg átutalását az adóhatóság a magánszemély által megjelölt olyan biztosító pénzforgalmi számlaszámára teljesíti, amelynél a biztosító igazolása szerint történt az adóévben a rendelkezési jogosultságot megalapozó nyugdíjbiztosítási szerződésre befizetés, vagy rendelkezési jogosultságot megalapozó biztosítási szolgáltatás igénybevétele, tekintettel arra, ha több nyugdíjbiztosítási szerződés érintett. A rendelkezési jogosultság gyakorlásához szükséges a biztosító igazolása.

A minta alkalmazása nem kötelező, de a magyar biztosító (ideértve a külföldi biztosító magyarországi fióktelepét vagy leányvállalatát is) által kiadott igazolásnak tartalmaznia kell a kiállító nevét (1.1), címét/székhelyét (1.2), adószámát (1.3), valamint a pénzforgalmi számlaszámát (1.4). Emellett fel kell tüntetni az igazoláson a magánszemély nevét (2.1), adóazonosító jelét (2.2) és lakóhelyét (2.3).

Ezen túlmenően továbbá szerepeltetni kell az igazoláson a magánszemély által az adóévben befizetett, a rendelkezés alapjául szolgáló összeget (3.1), valamint a nyugdíjbiztosítási szerződés egyedi azonosító számát/szerződésszámát (3.2).

Az igazolás aláírás nélkül érvénytelen.

**Nemzeti Adó- és Vámhivatal**